CELEX: 62006TN0362
Language: el
Date: 2006-12-05 00:00:00
Title: Υπόθεση T-362/06: Προσφυγή της 5ης Δεκεμβρίου 2006 — Ballast Nedam Infra κατά Επιτροπής

27.1.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 20/27
            
         Προσφυγή της 5ης Δεκεμβρίου 2006 — Ballast Nedam Infra κατά Επιτροπής
   (Υπόθεση T-362/06)
   (2007/C 20/41)
   Γλώσσα διαδικασίας: η ολλανδική
   Διάδικοι
   
      Προσφεύγουσα: Ballast Nedam Infra BV (εκπρόσωποι: A.R. Bosman και J.M.M. van de Hel, advocaten)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής C(2006)4090 τελικό της 13ης Σεπτεμβρίου 2006, η οποία κοινοποιήθηκε στην προσφεύγουσα στις 25 Σεπτεμβρίου 2006, σχετικά με διαδικασία του άρθρου 81 ΕΚ (υπόθεση CΟΜΡ/38.456 — Άσφαλτος — Κάτω Χώρες), κατά το μέρος που η απόφαση αυτή στρέφεται κατά της προσφεύγουσας·
            
         
               —
            
            
               επικουρικώς, να ακυρώσει το άρθρο 2 της αποφάσεως, κατά το μέρος που το άρθρο αυτό στρέφεται κατά της προσφεύγουσας, ή τουλάχιστον να μειώσει το πρόστιμο που το άρθρο 2 της αποφάσεως επιβάλλει στην προσφεύγουσα·
            
         
               —
            
            
               να ακυρώσει το άρθρο 1 της αποφάσεως, κατά το μέρος που το άρθρο αυτό στρέφεται κατά της προσφεύγουσας, όσον αφορά τη διάρκεια της παραβάσεως μέχρι τον Οκτώβριο του 2000 και τη συναφή μείωση του προστίμου που επιβάλλεται από το άρθρο 2·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα προσβάλλει την απόφαση της Επιτροπής της 13ης Σεπτεμβρίου 2006 σχετικά με διαδικασία του άρθρου 81 ΕΚ (υπόθεση CΟΜΡ/38.456 — Άσφαλτος — Κάτω Χώρες), με την οποία επιβλήθηκε στην προσφεύγουσα πρόστιμο για παράβαση του άρθρου 81 ΕΚ.
   Προς στήριξη της προσφυγής της, η προσφεύγουσα προβάλλει, πρώτον, παράβαση του άρθρου 81 ΕΚ και του άρθρου 23, παράγραφος 2, του κανονισμού 1/2003. Κατά την προσφεύγουσα, η Επιτροπή δεν απέδειξε ότι πρόκειται μόνο για μία και διαρκή παράβαση του άρθρου 81 ΕΚ. Η προσφεύγουσα ισχυρίζεται ότι η Επιτροπή δεν απέδειξε ότι οι προμηθευτές ασφάλτου και οι μεγάλοι κατασκευαστές έργων οδοποιίας καθόρισαν από κοινού την ακαθάριστη τιμή της ασφάλτου και ότι οι μεγάλοι κατασκευαστές έργων οδοποιίας είχαν συμφέρον να συνάψουν τις συμφωνίες αυτές. Η Επιτροπή πάλι κακώς θεώρησε ως παράβαση του άρθρου 81 ΕΚ τόσο τη συμφωνία σχετικά με την πάγια έκπτωση όσο και την επιθυμία των κατασκευαστών έργων οδοποιίας να πετύχουν καλύτερους όρους απ' ότι οι μικρότεροι κατασκευαστές έργων οδοποιίας με μικρότερη ποσότητα αγοραζόμενης ασφάλτου.
   Δεύτερον, η προσφεύγουσα προβάλλει παράβαση του άρθρου 81 ΕΚ και του άρθρου 23, παράγραφος 2, του κανονισμού 1/2003 και των κατευθυντηρίων γραμμών της Επιτροπής για τον υπολογισμό των προστίμων (1). Κατά την προσφεύγουσα, η Επιτροπή αξιολόγησε εσφαλμένως τη σοβαρότητα της παραβάσεως.
   Τρίτον, η προσφεύγουσα προβάλλει παράβαση του άρθρου 81 ΕΚ, καθόσον η Επιτροπή για εσφαλμένους νομικούς και πραγματικούς λόγους δέχθηκε ότι η προσφεύγουσα είχε καθοριστική επίδραση στη συμπεριφορά της Ballast Nedam Grond και της Wegen B.V. στην αγορά.
   Τέλος, η προσφεύγουσα προβάλλει παράβαση του άρθρου 27, παράγραφος 1, του κανονισμού 1/2003 και προσβολή των δικαιωμάτων άμυνας, καθόσον η Επιτροπή στέρησε την προσφεύγουσα από τη δυνατότητα να αντικρούσει πλείστα όσα νέα στοιχεία που η απόφαση περιέχει σχετικά με τη συμμετοχή της προσφεύγουσας στη φερόμενη παράβαση κατά το χρονικό διάστημα από τις 21 Ιουνίου 1996 μέχρι την 1η Οκτωβρίου 2000.
   
      (1)  Κατευθυντήριες γραμμές για τον υπολογισμό των προστίμων που επιβάλλονται δυνάμει του άρθρου 15, παράγραφος 2, του κανονισμού 17 και του άρθρου 65, παράγραφος 5, της Συνθήκης ΕΚΑΧ (ΕΕ 1998, C 9, σ. 3).